ΚΑΝΟΝΙΣΜΟΣ (ΕΟΚ) αριθ. 872/84 ΤΟΥ ΣΥΜΒΟΥΛΙΟΥ της 31ης Μαρτίου 1984 για τη θέσπιση γενικών κανόνων σχετικά με τη χορήγηση πριμοδότησης υπέρ των παραγωγών προβείου κρέατος και για την κατάργηση του κανονισμού (ΕΟΚ) αριθ. 2643/80

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 1837/80 του Συμβουλίου της 27ης Ιουνίου 1980 περί κοινής οργανώσεως αγοράς στον τομέα του προβείου και αιγείου κρέατος (1), όπως τροποποιήθηκε τελευταία από τον κανονισμό (ΕΟΚ) αριθ. 871/84 (2), και ιδίως το άρθρο 5 παράγραφος 7,

την πρόταση της Επιτροπής (3),

Εκτιμώντας:

ότι το άρθρο 5 του κανονισμού (ΕΟΚ) αριθ. 1837/80 προβλέπει ότι, για να αντιμετωπισθεί η ενδεχόμενη απώλεια εισοδήματος, χορηγείται πριμοδότηση προς όφελος των παραγωγών προβείου κρέατος- ότι, ως εκ τούτου, είναι αναγκαίο να ορισθούν οι δικαιούχοι του μέτρου αυτού-

ότι οι προβατίνες πρέπει να επιλέγονται σύμφωνα με κριτήρια που ομοιάζουν όσο το δυνατό περισσότερο με τα κριτήρια που χρησιμοποιήθηκαν στο πλαίσιο της οδηγίας 82/177/ΕΟΚ του Συμβουλίου της 22ας Μαρτίου 1982 σχετικά με τις στατιστικές έρευνες για τους πληθυσμούς προβατοειδών και αιγοειδών που πραγματοποιούνται από τα κράτη μέλη (4)-

ότι για λόγους καλής διοικητικής διαχείρισης πρέπει να προβλέπεται η μεταφορά της καταβολής της πριμοδότησης στην επόμενη περίοδο εμπορίας όταν το κατά μονάδα ποσό είναι ελάχιστο,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Κατά την έννοια του παρόντος κανονισμού νοείται ως:

1. Παραγωγός προβείου κρέατος:

α) ο ασκών μεμονωμένη γεωργική εκμετάλλευση, φυσικό ή νομικό πρόσωπο, που επιδίδεται στην εκτροφή τουλάχιστον δέκα προβατίνων στην επικράτεια ενός και μόνο κράτους μέλους, με εξαίρεση την Ελλάδα όπου το ελάχιστο όριο είναι πέντε προβατίνες-

β) ομάδα φυσικών ή νομικών προσώπων που προβαίνει στην από κοινού χρησιμοποίηση των μέσων γεωργικής παραγωγής για την από κοινού εκτροφή τουλάχιστον δέκα προβατίνων στην επικράτεια ενός και μόνο κράτους μέλους.

2. Προβατίνα επιλέξιμη για πριμοδότηση:

Όλα τα θηλυκά του είδους των προβατοειδών τα οποία έχουν οχευθεί για πρώτη φορά, καθώς και αυτά που έχουν γεννήσει τουλάχιστον μία φορά, εξαιρουμένων αυτών που προορίζονται για ανανέωση, τα οποία βρίσκονται στην εκμετάλλευση κατά την ημερομηνία καταθέσεως της αιτήσεως για την πριμοδότηση.

Άρθρο 2

Η ανά προβατίνα πριμοδότηση που αναφέρεται στο άρθρο 5 του κανονισμού (ΕΟΚ) αριθ. 1837/80 καταβάλλεται μόνον όταν το επίπεδό της υπερβαίνει ποσό που θα καθορισθεί σύμφωνα με τη διαδικασία που προβλέπεται στο άρθρο 26 του εν λόγω κανονισμού- σε αντίθετη περίπτωση, το ποσό της πριμοδότησης προστίθεται στο ποσό της πριμοδότησης που καταβάλλεται ανά προβατίνα για την επόμενη περίοδο στην ή στις σχετικές περιοχές.

Άρθρο 3

Στην περίπτωση που διαπιστώνεται μετά το τέλος μιας περιόδου εμπορίας ότι το ποσό της προκαταβολής που καταβάλλεται κατ' εφαρμογή του άρθρου 5 παράγραφος 3 πρώτο εδάφιο του κανονισμού (ΕΟΚ) αριθ. 1837/80 είναι μεγαλύτερο από την πριμοδότηση που καταβάλλεται ανά προβατίνα για την εν λόγω περίοδο εμπορίας, ένα ποσό αντίστοιχο αυτής της διαφοράς αφαιρείται από το ποσό της πριμοδότησης που πρέπει να καταβληθεί ανά προβατίνα, για την επόμενη περίοδο εμπορίας, στους παραγωγούς των σχετικών μειονεκτικών γεωργικών περιοχών.

Άρθρο 4

Ο κανονισμός (ΕΟΚ) αριθ. 2643/80 καταργείται.

Άρθρο 5

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την έναρξη της περιόδου εμπορίας που αρχίζει το 1984.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 31 Μαρτίου 1984.

Για το Συμβούλιο

Ο Πρόεδρος

M. ROCARD

(1) ΕΕ αριθ. L 183 της 16. 7. 1980, σ. 1.

(2) Βλέπε σ. 35 της παρούσας Επίσημης Εφημερίδας.

(3) ΕΕ αριθ. C 62 της 5. 3. 1984, σ. 73.

(4) ΕΕ αριθ. L. 81 της 27. 3. 1982, σ. 35.